16.6.2022
SK
Úradný vestník Európskej únie
C 233/31
Vysvetlivky ku kombinovanej nomenklatúre Európskej únie (2022/C 233/08)
Podľa článku 9 ods.
1 písm.
a) nariadenia Rady (EHS) č. 2658/87 (1) sa vysvetlivky ku kombinovanej nomenklatúre Európskej únie (2) týmto menia takto: Na strane 405 sa vkladá táto vysvetlivka: „9405 31 00 a
Svetelné reťaze druhu používaného na vianočné stromčeky
9405 39 00 Do týchto podpoložiek patria svetelné reťaze druhov používaných na vianočné stromčeky.
Objektívne charakteristické vlastnosti týchto výrobkov, ako sú dĺžka reťaze, druh svetiel, vzdialenosť medzi žiarovkami, forma ‚žiaroviek‘ (štandardná alebo súvisiaca s vianočným obdobím), ľahká manipulácia pri ich umiestňovaní na vianočný stromček naznačujú, že sú určené najmä/predovšetkým na použitie na zdobenie vianočného stromčeka pomocou osvetlenia.
‚Žiarovky‘ súvisiace s Vianocami môžu mať formu snehových vločiek, hviezd alebo cencúľov alebo ostatných symbolov zimného obdobia; nevyžaduje sa súvislosť s dlhoročnými tradíciami.
Príklady výrobkov, ktoré sa majú zatriediť do podpoložiek 9405 31 00 a 9405 39 00 ako ‚svetelné reťaze druhu používaného na vianočné stromčeky‘:
Svetelná sieť pozostávajúca z tmavozelených elektrických káblov osadených 160 priehľadnými mini žiarovkami (1,5 V/0,5 W), navzájom poprepájaných tak, že vytvárajú sieť s rozmermi 320 × 150 cm.
Veľkosť siete umožňuje jej ľahké umiestnenie na vianočný stromček.
Farba káblov a jednotlivé oká siete s rozmermi 19 × 19 cm, ktoré umožňujú natiahnutie siete cez vonkajšie končeky vetiev smerom dovnútra, zabezpečujú, že keď sa žiarovky rozsvietia, káble a žiarovky sú skryté, zatiaľ čo svetlo žiaroviek presvitá smerom von, čím vzniká jednotný ozdobný efekt.
Svetelná reťaz s dĺžkou 55 m pozostávajúca z elektrického kábla osadeného 240 mini žiarovkami (2,5 V/0,25 W).
Vzdialenosť medzi jednotlivými žiarovkami je 21 cm.
Svetelná sieť je vyrobená na vonkajšie aj vnútorné použitie.
(1) Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
(2) Ú. v.
EÚ C 119, 29.3.2019, s. 1.